edderkopurt
Edderkopurt er en slægt af stauder i aspargesfamilien; ca. 65 arter i Europa og Afrika. Slægtens arter har kødet jordstængel og rødder, grundstillede blade og som regel grenede stande af hvide blomster. Edderkopurt er især almindelig i Middelhavsområdet og i åbne bevoksninger i Afrika.
I Danmark findes to arter, som begge er sjældne: grenet edderkopurt (Anthericum ramosum), der findes få steder på sjællandske kystskrænter og kratbevoksede bakker, samt ugrenet edderkopurt (A. lilago), der findes enkelte steder på lyng- og kratbakker i Midtjylland og på Fyn.